b'\n_START_ARTICLE_\nPomirjevalo\n_START_PARAGRAPH_\nPomirjevalo ali sedativ je zdravilo, ki zavira osrednje \xc5\xbeiv\xc4\x8devje ter tako bla\xc5\xbei du\xc5\xa1evno napetost in pomirja motoriko.\n_START_SECTION_\nTerapevtska uporaba\n_START_PARAGRAPH_\nZdravniki predpi\xc5\xa1ejo pomirjevala bolnikom, ki trpijo za tesnobo (anksioznostjo) ali za bla\xc5\xbeenje mo\xc4\x8dnih bole\xc4\x8din. Pomirjevala sicer ne odpravljajo bole\xc4\x8dine, marve\xc4\x8d spremenijo dojemanje le-te. \xc4\x8cesto se dajo kot premedikacija bolnikom pred operacijo, da se le-ti umirijo in sprostijo._NEWLINE_Bolniki v intenzivni negi so obi\xc4\x8dajno pod vplivom pomirjeval, razen kadar so nezavestni.\n_START_SECTION_\nZasvojljivost\n_START_PARAGRAPH_\nVsa pomirjevala lahko po dalj\xc5\xa1em jemanju izzovejo fiziolo\xc5\xa1ko in psiholo\xc5\xa1ko zasvojenost. Pri naenkratnem prenehanju se lahko pojavi odtegnitveni sindrom, ki se ka\xc5\xbee kot nemirnost, nespe\xc4\x8dnost in tesnoba, v huj\xc5\xa1ih primerih kot kr\xc4\x8di. V najhuj\xc5\xa1em primeru lahko odtegnitev povzro\xc4\x8di celo smrt. Zatorej v takih primerih odtegnitev pomirjeval ne sme biti hipna, marve\xc4\x8d se odmerek postopoma zni\xc5\xbeuje.\n_START_SECTION_\nZlorabe in preodmerjanje\n_START_PARAGRAPH_\nVsa pomirjevala morejo postati predmet zlorabe, vendar je najve\xc4\x8d te\xc5\xbeav z zlorabo barbituratov. Ljudje, ki so nasploh nespro\xc5\xa1\xc4\x8deni, nespe\xc4\x8dni in so pogosto pod stresom, velikokrat prehitro in prepogosto segajo po pomirjevalih, jih preodmerjajo ter lahko postanejo zasvojeni. Tudi odvisniki s heroinom \xc4\x8desto uporabljajo pomirjevala za dodatno ali nadomestno omamo. Smrt zaradi preodmerjanja barbituratov predstavlja okoli eno tretjino vseh smrti zaradi prevelikih odmerkov zdravil.\n_START_SECTION_\nPomirjevala in alkohol\n_START_PARAGRAPH_\nAlkohol ima prav tako zaviralne u\xc4\x8dinke na osrednje \xc5\xbeiv\xc4\x8devje, zato se ob so\xc4\x8dasnem jemanju pomirjeval in u\xc5\xbeivanju alkohola centralni zaviralni u\xc4\x8dinek se\xc5\xa1teva, kar lahko ima usodne posledice.'